Securitas HJK:n turvana

Mon, 23 Sep 2024 12:00:00 +0300
2. tason uutiset

Mikko Lahtinen Securitakselta on toiminut HJK:n (Helsingin jalkapalloklubi) turvallisuuspäällikkönä puolitoista vuotta. Hän vastaa HJK:n jalkapallojoukkueen ja henkilökunnan turvallisuudesta paitsi kotimaan myös ulkomaan peleissä.

- Asiakasyhteistyö on tehtävän keskiössä. Kuuntelen asiakkaan toiveita ja ideoita ja kerron, ovatko ne mahdollista toteuttaa. Pelastuslaki on tunnettava, jotta osaa kertoa, mitä voidaan toteuttaa ja mikä taas ei ole lain puitteissa mahdollista. Olen tiiviisti mukana tapahtumien suunnittelussa alusta saakka, että kaikki turvallisuusseikat otetaan huomioon ja tapahtuma on oikeasti turvallinen, Lahtinen kertoo.

Hän mainitsee, että arkiturva on myös asia, jota yritykset eivät usein huomioi toiminnassaan riittävästi.

- Arkiturvalla tarkoitan toimintaa mahdollisissa työyhteisön vaaratilanteissa. Miten sammutetaan pieni tulipalo tai toimitaan ensiaputilanteessa, missä on väestönsuoja ja muita kansalaistaitoja, joita kaikkien olisi hyvä osata, sekä töissä että kotona. Näiden toimintojen osaamista ollaan käyty läpi myös HJK:n henkilökunnan kanssa.

Mikko Lahtinen.

Securitas vastaa Bolt-areenan tapahtumista

Securitas vastaa paitsi HJK:n ottelujen turvallisuudesta, myös muista Bolt-areenan tapahtumien turvallisuudesta. Kesäkuussa areenalla järjestettiin iso kaksipäiväinen Helsinki City Festival -jättikonsertti, joka kokosi yhteensä 27 000 kävijää nauttimaan huippuartistien esityksistä.

- Areenan käyttöaste halutaan pitää korkeana, joten kaikki tapahtumat ovat tervetulleita. Areena vetää väkeä noin 10 000 henkeä ja HJK:n peleissä määrä on keskimäärin noin 8000 katsojaa. HJK:n peleissä järjestyksenvalvojia on paikalla 40 - 140. He valvovat yleistä järjestystä, puuttuvat häiriökäytökseen ja valvovat, ettei paikalle kuljeteta laittomia esineitä, kuten pyroteknisiä tuotteita ja lyömäaseita.

Lahtinen valvoo itse turvallisuutta valvomosta, joka on korkealla katsomojen yläpuolella. Valvomossa seurataan eri puolille areenaa asetettujen kameroiden kuvaa näytöiltä ja sieltä saadaan hyvä yleiskuva kentän tapahtumista. Peleissä on aina mukana myös poliisipartioita, ratsupoliisit ja ensiapu.

HJK:n fanit ovat joukkueelle tärkeitä

HJK:n kannattajatoiminta on aktiivista ja sillä on eniten aktiivisia jäseniä Suomen kannattajaseuroista. Uskollinen fanikunta toimii myös erilaisissa sosiaalisen median alustoissa. Lahtinen kuuluu esimerkiksi fanien Whats App -ryhmään ja vastailee siellä esiin tuleviin kysymyksiin ja pysyy näin ajan tasalla keskustelun sisällöstä.
– Fanit ovat seuralle ja pelaajille todella tärkeitä. Heillä on Bolt-areenalla oma fanikatsomo ja he matkustavat joukkueen kanssa vieraspeleihin ympäri Suomen katsomaan ja kannustamaan. Pyrin olemaan mahdollisimman paljon vuorovaikutuksessa fanien kanssa. Pidän heidän kanssaan säännöllisesti palavereja, joissa esimerkiksi käydään läpi tulevia otteluita, sekä koti- että ulkomailla ja niiden turvallisuusjärjestelyjä sekä muuta ajankohtaista.

Ulkomaan pelimatkat

Lahtinen on ollut mukana HJK:n joukkueen mukana pelimatkoilla Saksan Frankfurtissa ja Kreikan Thessalonikissa.

- Huomaa kyllä eron yleisön käyttäytymisessä näissä isoissa jalkapallomaissa verrattuna Suomen melko maltilliseen yleisöön. Kreikkalaiset elävät täydellä sydämellä joka hetken peleissä. Tunnelma on kiihkeä ja hyvin intensiivinen, Lahtinen kertaa kokemusta.
- Ja viimeistään Kreikassa oppi arvostamaan meidän ammattitaitoisia järjestyksenvalvojia, toimintakulttuuri oli Kreikassa hieman erilainen. Suomalainen säntillisyys nousi arvoonsa.

Lahtinen kertoo, että fanikulttuuri Kreikassa ja erityisesti Saksassa on ihan omaa luokkaansa. Tästä hän kertoo esimerkkinä fanien tai ultrafanien rikollisen kiusanteon Saksassa, jossa he repivät yöllä pankkiautomaatin suomalaisten pelaajien majapaikan seinästä häiritäkseen näiden unta ja keskittymistä seuraavan päivän peliin. Tällainen toiminta on kuulemma ultrafaneille yleistä.

- Suomen poliisi sanoikin leikillisesti, että näiden maiden ultrafanit luokiteltaisiin meillä ääriterroristeiksi, hän naurahtaa.

Frankfurtin jalkapallostadionille mahtuu 60 000 katsojaa ja Thessalonikin 40 000. Turvajärjestelyt ovat mittavat ja Lahtinen aloittaakin hyvissä ajoin yhteydenpidon ja turvallisuuden suunnittelun yhdessä paikallisen, turvallisuudesta vastaavan yrityksen ja poliisin kanssa. Ulkomaan otteluissa on mukana Suomesta poliisi, joka osallistuu myös turvallisuuden suunnitteluun.

- Saksassa, kuten tiedämme, asiat hoidetaan täsmällisesti ja se on hienoa. Jos Saksan fanit käyttäytyvät huonosti, niin poliisit ja turvahenkilöstö toimivat täysin päinvastoin. Vastapuolen joukkueen ja heidän faniensa turvallisuudesta pidetään erinomaista huolta. Saksassa meidän faneille järjestettiin oma juna jalkapallostadionia lähinnä olevalle asemalle ja asemalaituri oli eristetty muista matkustajista turvallisuuden takaamiseksi. Asemalta matka jatkui poliisisaattueessa metsän läpi kävellen aina jalkapallostadionille asti, hän kertoo.

Lahtinen on myös osallistunut UEFA:n Safety & Security -seminaariin, joka pidettiin viime vuonna Roomassa. Seminaarissa olivat mukana Suomesta Lahtisen lisäksi Suomen Palloliitto ry:n turvallisuuspäällikkö ja poliisin edustaja. Seminaarissa käytiin läpi menneiden tapahtumien onnistumisia ja haasteita sekä tulevien tapahtumien mahdollisia uhkakuvia ja niihin varautumista.

Viranomaisyhteistyö erinomaista

Lahtinen haluaa lopuksi kiittää viranomaisyhteistyötä.

- Täytyy sanoa, että yhteistyö esimerkiksi poliisin NFIP-ryhmän (yleisö- ja urheilutapahtumista vastaava yksikkö) kanssa on ollut aivan esimerkillistä. Välitön ja toimiva yhteistyö molempiin suuntiin helpottaa omaa työtä merkittävästi, kun viranomaisten kanssa puhutaan samaa kieltä ja asiat etenevät sujuvasti.

Myös poliisi on samaa mieltä.
- Yhteistyö, tai kuten me haluamme sanoa, yhdessä tekeminen, on Lahtisen kanssa sujunut erittäin hyvin ja ollut antoisaa. Turvallisen ottelutapahtuman tekeminen on ollut Mikon kanssa helppoa, koska päämäärä ja näkemys sen saavuttamiseksi ovat hyvin yhteneväiset. Mikko ei arastele myöskään laskeutua valvomosta yleisön tasolle ja laittaa itseänsä likoon hankalien tilanteiden niin vaatiessa. Mikon ja muun Securitaksen tiimin iloinen ja lämminhenkinen ilmapiiri luo edellytykset hyvän lopputuloksen saavuttamiselle, poliisista kommentoitiin.